text: To teenagere sigtet for værtshus-røverier
  01 september 2017 kl. 08.30
  To lokale drenge er nu varetægtsfængslet i fire uger og sigtet i to sager om røverier på værtshuse i Fredericia. 
  Den anden dag efterlyste Sydøstjyllands Politi hjælp til at opklare to røverier begået i Fredericia. Første røveri blev begået den 22. august mod værtshuset ’Bodega Josef’, og det andet blev begået 28. august mod restauranten ’Havfruen’.
  På baggrund af blandt andet oplysninger fra offentligheden har Sydøstjyllands Politi nu sigtet to drenge i sagen om røverierne. Drengene, der er fra Fredericia, er henholdsvis 16 år og 17 år.
  De to drenge blev fredag kl. 10 varetægtsfængslet ved Retten i Kolding i fire uger på ungdomsinstitutioner. Begge kærede kendelsen.
  Sydøstjyllands Politi takker de borgere, der har henvendt sig i sagen med oplysninger, der nu har ledt til anholdelse af de to formodede gerningsmænd.
  
  